T1536.12
Exported from Holy-Writings.com on 2026-06-20 - 1 clipping

阿毘達磨集異門足論尊者舍利子說三藏法師玄奘奉　詔譯(12)

12 讚勸品讚勸品第十二

爾時世尊知舍利子為苾芻眾說法已訖，從臥而起身心調暢，整理衣服結加趺坐，讚舍利子：

「善哉善哉！汝今善能於此臺觀與苾芻眾和合，結集如來所說增一法門。

汝可從今為諸大眾數復宣說如是法門，此法能令諸天人等長夜證會義利安樂。」

世尊復告苾芻眾言：

「汝等皆應受持讀誦舍利子說集異法門。

如是法門，能引大善大義大法清白梵行，復證通慧菩提涅槃。

淨信出家諸善男子，受持讀誦如是法門，不久定當辦所辦事。」

時薄伽梵說是語已，諸苾芻眾歡喜踊躍，頂禮佛足信受奉行。
-- T1536.12 — Taisho Tipitaka (CC0-1.0)